کرد فورسز کی جیل میں قید داعش کے 'جہادی'
کرد فورسز کی جیل میں داعش سے تعلق رکھنے والے تقریباً پانچ ہزار 'جہادی' قید ہیں۔ ان قیدیوں میں شامی اور عراقی شہریوں کے علاوہ برطانوی، فرانسیسی اور جرمن نژاد 'جہادی' بھی شامل ہیں جو انتہائی کسمپرسی کے عالم میں زندگی گزارنے پر مجبور ہیں۔
ویب ڈیسک — یہ منظر نامہ ہے پانچ سال پہلے ایک جیل کا جو شام کے شمال مشرقی صوبے ہساکے میں تعمیر تھی۔ یہاں امریکہ کی اتحادی کرد فورسز نے شدت پسند تنظیم داعش سے تعلق رکھنے والے مشتبہ افراد کو قید میں رکھا ہوا ہے۔ ​ کرد فورسز کی جیل میں داعش سے تعلق رکھنے والے پانچ ہزار 'جہادی' قید ہیں جن میں شامی اور عراقی افراد شامل ہیں۔ ان کے علاوہ برطانوی، فرانسیسی اور جرمن نژاد 'جہادی' بھی یہاں قید ہیں۔ فرانسیسی خبر رساں ادارے کو مذکورہ جیل کا دورہ کرایا گیا اور اس رپورٹ میں 'اے ایف پی' کے صحافیوں نے اپنا آنکھوں دیکھا حال بیان کیا ہے۔ گزشتہ ماہ کرد فورسز کے خلاف ترک فوج نے کارروائی کی تھی جس کے بعد شمال مشرقی شام میں بے چینی کا عالم ہے۔ اس سے کہیں زیادہ بے چینی اس علاقے میں قائم جیل میں ہے جہاں کئی قیدی آزادی کی امید لیے بیٹھے ہیں۔ صوبۂ ہساکے میں قید کئی ملکوں سے تعلق رکھنے والے یہ قیدی انتہائی کسمپرسی کی زندگی گزارنے پر مجبور ہیں۔ ان قیدیوں کے آبائی ملک نہ تو انہیں رہا کرانا چاہتے ہیں اور نہ ہی وہ انہیں واپس اپنے ملک بلانے پر رضا مند ہیں۔ ان قیدیوں میں سے چند ایک تو ابھی نو عمر ہیں جنہیں ایک عرصے سے کھلی فضا نصیب نہیں ہوئی۔ یہاں قید لوگوں کو نہیں معلوم کہ باہر کی دنیا میں کیا چل رہا ہے۔ ان کے معمولات زندگی دن میں پانچ بار نمازیں پڑھ کر ختم ہو جاتے ہیں۔ جیل میں قائم سیلوں کے ٹھنڈے فرش پر کارپیٹ ڈال کر سرمئی رنگ کے گدے بچھائے گئے ہیں اور سیل کے کونے میں ایک آدھی دیوار والا بیت الخلا موجود ہے۔ جیل کے ساتھ ایک میڈیکل وارڈ بھی قائم کیا گیا ہے جہاں داخل ہونے والوں کو تعفن سے بچنے کے لیے ماسک پہنائے جاتے ہیں۔ کرد فورسز کی جیل میں قید اکثر قیدی ہڈیوں کا ڈھانچہ ہیں۔ ان قیدیوں کو خوش نصیب سمجھا جاتا ہے جن کے پاس سونے کے لیے بیڈ ہیں۔ باقی قیدی فرش پر بیٹھنے پر مجبور ہیں جن کے جسموں پر زخم بھی لگے ہیں۔ قیدیوں کے لیے بنائے گئے میڈیکل کلینک میں بھی اتنا ہی رش ہے جتنا کہ جیل میں۔ ہساکے کی جیل میں ایسے قیدی بھی موجود ہیں جنہیں بھوک اور زخمی ہونے کی وجہ سے چند ماہ قبل گرفتار کیا گیا تھا۔ دیگر قیدیوں کی طرح ان کے دل میں بھی صرف ایک ہی خواہش ہے۔ وہ یہ کہ انہیں ان کے گھر واپس جانے دیا جائے۔ بائیس سالہ ایک قیدی نے اس خواہش کا اظہار 'اے ایف پی' کے صحافیوں سے بھی کیا۔ اصیل متھن نے کہا کہ وہ اپنے گھر واپس جانا چاہتے ہیں۔ دوسری جانب جیل کے گورنر سرحت کا کہنا ہے کہ ان قیدیوں کا باہر کی دنیا سے کوئی تعلق نہیں۔ ان کے بقول کبھی کبھی داعش سے تعلق رکھنے والے کچھ 'جہادی' جیل کے قریب آکر فائرنگ کرتے ہیں۔ تاکہ ان قیدیوں کو بتا سکیں کہ وہ ان کے ساتھ ہیں۔ امریکی حکام کا دعویٰ ہے کہ اس جیل سے 100 سے زیادہ قیدی فرار ہو چکے ہیں۔ لیکن جیل کے گورنر سرحت نے اس دعوے کو رد کرتے ہوئے کہا کہ جیل سے کوئی بھی قیدی فرار نہیں ہوا ہے۔ البتہ کرد فورسز نے خبردار کیا ہے کہ اگر ترکی دوبارہ شام پر حملہ کرتا ہے تو ہساکے کی جیل سے قیدی فرار ہو سکتے ہیں جن میں چند انتہائی خطرناک قیدی بھی شامل ہیں۔ صحافیوں کو دورہ کراتے ہوئے بھی جیل میں تعینات محافظ ایک سیل کا دروازہ کھولنے سے گریزاں تھے۔ ان کا دعویٰ تھا کہ اس سیل میں انتہائی خطرناک قیدی قید ہیں۔ جیل کا ایک سیل خاص طور پر ان بچوں کے لیے وقف تھا جنہیں داعش جنگجو بننے کی تربیت دے رہی تھی۔ صحافیوں کی آمد پر وسطی ایشیا سے تعلق رکھنے والے 9 سالہ خالد نے سیل سے سر باہر نکال کر دیکھنے کی کوشش کی جس پر اسے ایک گارڈ نے کہا کہ آرام سے بیٹھو۔ 'اے ایف پی' کے مطابق اس جیل میں قید کچھ بچوں کو واپس بھی کیا گیا ہے لیکن مردوں کا مستقبل ابھی واضح نہیں ہے۔ قیدیوں میں سے ایک تہائی قیدی مختلف بیماریوں کا شکار ہیں۔ ان میں ہیپاٹائٹس اور ایڈز کے مریض بھی شامل ہیں۔ میڈیکل کیمپ میں رات بسر کرنے والے لگ بھگ 300 مریضوں میں سے ایک بیلجئم سے تعلق رکھنے والے اباللہ نومان نے اپنی قمیض اوپر کر کے اپنا زخم بھی دکھایا۔ ساتھ ہی انہوں نے بتایا کہ انہیں ان کے اپنے ہی ساتھی کی گولی لگی تھی جو اسلحہ صاف کر رہا تھا۔ ایک اور قیدی 42 سالہ باسیم عبدالعزیز ایک فضائی حملے میں اپنی دائیں ٹانگ سے محروم ہو چکے تھے۔ انہوں نے بتایا کہ وہ اپنی بیوی کو ترکی جانے کا جھانسہ دے کر داعش میں شامل کرانے کے لیے شام لائے تھے۔ باسیم نے کہا کہ اب وہ نہیں جانتے کہ ان کی بیوی اور پانچ بچے کہاں اور کس حال میں ہیں۔ ان کا مزید کہنا تھا کہ وہ اپنی بیوی سے معذرت کرنا چاہتے ہیں کہ وہ اسے جنگ میں گھسیٹ لائے۔ باسیم نے اپنی خواہش کا اظہار کرتے ہوئے کہا کہ اسے صرف ایک مرتبہ ان کی بیوی سے ملوا دیں پھر چاہے اسے مار دیا جائے۔